VSRS Sklep I Kr 44/2015
Sodna praksa Vrhovnega sodišča, 2015-10-20

Maja Tratnik (preds.), Barbara Zobec (poroč.), mag. Damijan Florjančič

KAZENSKO PROCESNO PRAVO - PRAVO EVROPSKE UNIJE

priznanje in izvršitev odločbe, s katero je v drugi državi članici izrečena denarna kazen - stvarna pristojnost - krajevna pristojnost

V primeru denarne sankcije, izrečene zaradi storitve kaznivega dejanja po pravu države izdajateljice (in ne zaradi prekrška), je za izvršitev tuje sodne odločbe pristojen preiskovalni sodnik, pristojnost pa se določi po stalnem ali začasnem prebivališču osebe, zoper katero je bila izrečena denarna sankcija.

Za odločanje v tej zadevi je pristojno Okrožno sodišče v Mariboru.

1. G. V. je bila z odločbo Občinskega sodišča Baden – Baden 5 Cs 207 Js 13451/11 izrečena denarna kazen v višini 800,00 EUR, ker je dne 14. 8. 2011 vozil avtomobil znamke Mitsubishi, kljub temu, da za to vozilo ni bilo sklenjeno ustrezno zavarovanje.

2. Okrajno sodišče v Murski Soboti je dne 8. 7. 2015 prejelo zaprosilo nemškega Zveznega urada za pravosodje za izvršitev pravnomočne odločbe, ki ga je posredovalo v reševanje oddelku za prekrške Okrajnega sodišča v Mariboru. Okrajno sodišče v Mariboru je s sklepom POM PR I 66/2015 z dne 10. 9. 2015 odločilo, da ni pristojno za postopek priznanja in izvršitve nemške odločbe Občinskega sodišča Baden – Baden ter zadevo odstopilo krajevno pristojnemu Okrajnemu sodišču v Celju.

3. Okrajno sodišče v Celju je z vlogo PomPr i 477/2015 z dne 21. 9. 2015, ki jo je Vrhovno sodišče prejelo dne 22. 9. 2015, sprožilo spor o pristojnosti. V vlogi je navedlo, da v obravnavanem primeru ne gre za priznanje in izvršitev denarne sankcije, ki je bila storilcu izrečena zaradi prekrška, temveč gre za denarno sankcijo, ki mu je bila izrečena zaradi storitve kaznivega dejanja po pravu države izdajateljice. V takšnem primeru je za izvršitev tuje sodne odločbe pristojen preiskovalni sodnik, pristojnost pa se določi po stalnem ali začasnem prebivališču osebe, zoper katero je bila izrečena denarna sankcija. Glede na to, da ima G. V. stalno prebivališče na območju krajevne pristojnosti Okrožnega sodišča v Mariboru, predlaga, da Vrhovno sodišče kot pristojno določi Okrožno sodišče v Mariboru.

4. Za priznanje in izvršitev tuje sodne odločbe je pristojno Okrožno sodišče v Mariboru.

5. Vrhovno sodišče po pregledu zadeve pritrjuje ugotovitvam Okrajnega sodišča v Celju. V skladu z določbo prvega odstavka 189. člena Zakona o sodelovanju v kazenskih zadevah z državami članicami Evropske unije (v nadaljevanju ZSKZDČEU-1) je za odločanje o priznanju odločbe, s katero je bila izrečena denarna sankcija iz 1. in 2. točke drugega odstavka 185. člena tega zakona, pristojen preiskovalni sodnik. V skladu z drugim odstavkom 189. člena ZSKZDČEU-1 se krajevna pristojnost domačega sodišča določi po stalnem ali začasnem prebivališču osebe, zoper katero je bila izrečena denarna sankcija. Po določbi 1. in 2. točke drugega odstavka 185. člena ZSKZDČEU-1 se izvrši odločba sodišča oziroma drugega organa, s katero je bila izrečena denarna kazen za kaznivo dejanje po pravu države izdaje. V obravnavanem primeru iz podatkov spisa (6. in 7. stran potrdila iz člena 4 Okvirnega sklepa Sveta 2005/214/PNZ o uporabi načela vzajemnega priznavanja denarnih kazni) izhaja, da G. V. z odločbo Občinskega sodišča Baden – Baden ni bil spoznan za odgovornega storitve prekrška, temveč mu je bila denarna kazen izrečena zaradi kaznivega dejanja po 1. členu v zvezi s prvim odstavkom 6. člena Zakona o obveznih zavarovanjih v prometu države izdajateljice.

6. Ker v obravnavanem primeru ne gre za priznanje in izvršitev denarne sankcije, ki je bila izrečena storilcu zaradi storitve prekrška, temveč gre za denarno sankcijo, ki mu je bila izrečena zaradi storitve kaznivega dejanja po pravu države izdajateljice, je Vrhovno sodišče kot skupno neposredno višje sodišče na podlagi prvega odstavka 38. člena Zakona o kazenskem postopku (v nadaljevanju ZKP) odločilo, da je za priznanje in izvršitev tuje sodne odločbe krajevno pristojen preiskovalni sodnik Okrožnega sodišča v Mariboru.

ZSKZDČEU-1 člen 185, 189, 189/1, 189/2. ZKP člen 38.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.